John Fredriksen har begynt å selge seg ned i de norske virksomhetene.

Etter at John Fredriksens investeringsselskap Geveran, har solgt seg ned i Marine Harvest eier Geveran og dermed Fredriksen fortsatt 23 prosent av aksjene i sjømatgiganten som har en antatt verdi på 4,8 milliarder kroner. Salget av aksjer frigjør også omlag 1,5 milliarder kroner i kapital for Fredriksen. Tor Olav Trøim omtaler disse pengene som Fredriksens gevinst på Marine Harvest.

Les mere her: Fredriksen selger etter kritikk

Politisk katalysator

Salget av aksjer i Marine Harvest kan tolkes som første skritt i den trusselen Fredriksen tidligere har fremmet til norske medier om at man vil bygge ned sine virksomheter i Norge. Skipsrederen og forretningsmannen er spesielt provosert over regelverket som forbyr Marine Harvest å eie mer enn 25 prosent av lisensene til å drive lakseoppdrett i Norge.

- Salget har mye med regjeringens politikk å gjøre, sier Tor Olav Trøim, Fredriksens høyre hånd, til Dagens Næringsliv.

Og han fortsetter:

- Regjeringen har lagt begrensning på at vi kun kan eie 25 prosent av lisensene, sier Trøim.

Han refererer til at oppdrettsselskapetrkan eie opptil 60 prosent av oppdrettslisensene i Skottland. De norske myndighetene, ved fiskeriminister Lisbeth Berg Hansen, deler ikke Fredriksens syn på saken, skriver Dagens Næringsliv

Syk av Norge

- Vi er ikke tvunget til å selge, men vi er avhengige av at folk har tillit til det vi holder på med. Det opplever vi ikke at norske myndigheter har, sier Trøim.

Og han fortsetter:

-Vi synes det er merkelig av regjeringen ikke vil at vi skal kunne bidra mer til norsk næringsliv. Vi har tidligere utrykket at vi er skuffet over behandlingen vi får i Norge.

Fredriksen uttrykte til VG at han blir syk av Norge, til tross for at han har et ønske om å ha et hovedsete for sitt forretningsimperium her.

Les også: Blir syk av Norge - flagger ut

Ressurskrevende prosjekter

Den frigjorte kapitalen fra Marine Harvest skal selvfølgelig ikke legges i en bankboks, men videreinvesteres i andre prosjekter. Men i hvilken størrelse og hvilke bransjer vites ikke. Trøim poengterer at Geveran er et privat selskap og at de ikke har noen opplysningsplikt ovenfor offentligheten.

- Vi ser på en del ting som er relativt ressurskrevende og kan komme til å trenge penger til dette i løpet av relativt kort tid, sier Trøim.

Les flere saker på NA24